Diari Oficial de la Generalitat Valenciana


Sumari del DOGV 6985, del 14-03-2013 (2013/2503)

ORDE 2/2013, de 27 de febrer, de la Conselleria d'Economia, Indústria, Turisme i Ocupació, que modifica l'Orde 4/2012, d'1 de febrer, de la Conselleria de Turisme, Cultura i Esport, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6985

Data del DOGV
:   14-03-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/2503


Data del document
:   27-02-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda a les empreses
    * turisme
    * suport econòmic
    * política de turisme
    * legislació

ORDE 2/2013, de 27 de febrer, de la Conselleria d'Economia, Indústria, Turisme i Ocupació, que modifica l'Orde 4/2012, d'1 de febrer, de la Conselleria de Turisme, Cultura i Esport, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme. [2013/2503]  
PREÀMBUL  
  
La Llei 3/1998, de 21 de maig, de Turisme de la Comunitat Valenciana, aprovada en exercici de la competència que preveu el nostre Estatut d'Autonomia sobre esta matèria, establix en l'article 22 que correspon a la Generalitat, a través de l'Agència Valenciana del Turisme, l'elaboració i determinació de les línies bàsiques conduents a facilitar la correcta comercialització de l'oferta turística de la Comunitat Valenciana, i incentiva la demanda per mitjà de les oportunes accions de promoció que es projecten dins i fora del seu àmbit territorial. L'objectiu fonamental és a aconseguir, a través d'esta línia bàsica d'actuació, potenciar les accions de promoció de l'oferta turística de la Comunitat Valenciana, i les seues distintes marques i productes turístics, dins i fora del seu àmbit territorial; en l'article 23 s'assenyala que la potenciació de l'activitat turística es durà a terme atenent la consecució dels objectius assenyalats a través dels programes elaborats amb este fi per l'Agència Valenciana del Turisme.  
Per a possibilitar estes accions de foment es va dictar l'Orde 4/2012, d'1 de febrer, de la Conselleria de Turisme, Cultura i Esport, per la qual es van fixar les bases reguladores per a la convocatòria i concessió d'ajudes per l'Agència Valenciana del Turisme.  
En l'article 1, apartat 2, de l'esmentada orde de bases s'indica que «els projectes i actuacions objecte d'ajuda hauran de trobar-se sempre localitzats en el territori de la Comunitat Valenciana». Ara bé, les accions de promoció, com es preveu en l'esmentada Llei 3/1998, de Turisme de la Comunitat Valenciana, i per la seua mateixa naturalesa, poden desenrotllar-se tant dins com fora del seu àmbit territorial. Per això, i a fi de complementar la redacció inicial del dit precepte de l'esmentada orde de bases, s'afig un incís aclaridor que arreplega la mencionada previsió legal.  
D'altra banda, segons el que preveu l'article 31.2 de la Llei 38/2003, de 17 de novembre, General de Subvencions, es modifica la redacció de l'apartat 2.2.c) de l'article 12 referent a la justificació i pagament de les ajudes, a fi de matisar el concepte de gasto realitzat respecte a la justificació de les ajudes dirigides a entitats locals, d'acord amb les actuals circumstàncies econòmiques.  
Per tot això, en virtut del que disposa l'article 28 de la Llei 5/1983, de 30 de desembre, del Consell, d'acord amb les competències assignades pel Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, amb un informe previ de l'Advocacia General de la Generalitat, vista la proposta de la Direcció General de Turisme i de conformitat amb esta  
  
ORDENE  
  
Article únic. Objecte i àmbit  
Es modifica l'Orde 4/2012, d'1 de febrer, de la Conselleria de Turisme, Cultura i Esport, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme, en els articles següents:  
1. Es modifica l'apartat 2 de l'article 1  
2. Es modifica l'apartat 2.2.c) de l'article 12  
La redacció dels preceptes anteriors serà l'establida en l'annex de la present orde.  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa la present orde.  
  
DISPOSICIÓ FINAL  
  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 27 de febrer de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
ANNEX  
  
Modificacions de l'Orde 4/2012, d'1 de febrer, de la Conselleria de Turisme, Cultura i Esport, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme  
  
1. Es fa una nova redacció de l'apartat 2 de l'article 1, que quedarà expressada de la manera següent:  
«2. Les convocatòries d'ajudes tindran com a objecte el suport a projectes i actuacions en recursos i oferta turística de la Comunitat Valenciana en el marc del Pla Estratègic Global del Turisme de la Comunitat Valenciana 2010-2020. Els projectes i actuacions objecte d'ajuda hauran de trobar-se sempre localitzats en el territori de la Comunitat Valenciana, si bé les accions de promoció de la seua oferta turística podran desenrotllar-se dins i fora del seu àmbit territorial».  
  
2. Es fa una nova redacció de l'apartat 2.2.c) de l'article 12, que quedarà expressada de la manera següent:  
«c) Documentació acreditativa del gasto realitzat, corresponent a factures i la resta de documents de valor probatori equivalent en el tràfic jurídic mercantil o amb eficàcia administrativa, en els termes que s'establisquen en la corresponent convocatòria. Es considerarà gasto realitzat el que ha sigut efectivament pagat amb anterioritat a la finalització del període de justificació corresponent. Quan el beneficiari siga una entitat local, en els termes establits en l'article 1 de la Llei 8/2010, de 23 de juny, de Règim Local de la Comunitat Valenciana, també es considerarà gasto realitzat aquell el deute del qual haja sigut formalment reconegut a la finalització del període de justificació, en els termes que s'establisquen en la corresponent convocatòria.»